Kommissionens beslutning

af 20. februar 2004

om midlertidig indførsel af registrerede heste, der deltager i De Olympiske Lege eller De Paralympiske Lege i Grækenland i 2004

(meddelt under nummer K(2004) 499)

(EØS-relevant tekst)

(2004/177/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), særlig artikel 19, nr. ii), og

ud fra følgende betragtninger:

(1) I henhold til Kommissionens beslutning 92/260/EØF af 10. april 1992 om dyresundhedsmæssige betingelser og udstedelse af sundhedscertifikat for midlertidig indførsel af registrerede heste(2) og Kommissionens beslutning 93/197/EØF af 5. februar 1993 om dyresundhedsmæssige betingelser og udstedelse af sundhedscertifikat ved indførsel af registrerede hovdyr og hovdyr til opdræt og som brugsdyr(3) kræves der garantier for at sikre, at der ikke er risiko for, at ukastrerede handyr, som er over 180 dage gamle, spreder equin viral arteritis.

(2) Registrerede heste, der deltager i De Olympiske Lege i Athen, Grækenland, i august 2004, vil være under veterinært tilsyn fra de kompetente myndigheder i Grækenland og fra arrangøren Féderation équestre internationale (FEI).

(3) Registrerede heste, der deltager i De 12. Paralympiske Lege i Athen, Grækenland, i september 2004, vil være under veterinært tilsyn fra de kompetente myndigheder i Grækenland.

(4) Nogle handyr, der har kvalificeret sig til deltagelse i disse ridekonkurrencer på højt niveau, opfylder måske ikke kravene i beslutning 92/260/EØF eller 93/197/EØF for så vidt angår equin viral arteritis.

(5) Disse krav bør derfor fraviges for heste, der midlertidigt indføres til disse sportsarrangementer. Fravigelsen bør indeholde betingelser, der udelukker enhver risiko for spredning af equin viral arteritis.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Uanset beslutning 92/260/EØF tillader medlemsstaterne midlertidig indførsel af registrerede ukastrerede handyr, der skal deltage i ridekonkurrencerne under De Olympiske Lege og De Paralympiske Lege i Athen, Grækenland, i henholdsvis august og september 2004, uden at kræve de garantier vedrørende equin viral arteritis, der er fastsat i nævnte beslutning, såfremt kravene i stk. 2 er opfyldt.

2. Det dyresundhedscertifikat, der er udstedt i henhold til bilag II til beslutning 92/260/EØF, skal opfylde følgende krav:

a) Afsnit III, litra e), nr. v), i certifikat A, B, C, D og E og afsnit III, litra f), nr. v), vedrørende equin viral arteritis slettes af den embedsdyrlæge, der undertegner certifikatet.

b) Følgende anføres på certifikaterne:

"Registreret hest indført i henhold til Kommissionens beslutning 2004/177/EF(4)."

c) Følgende indsættes i erklæringen, som er vedføjet certifikaterne:

"Den hest, der omfattes af dette certifikat, forventes at deltage i ridekonkurrencerne under De Olympiske Lege/De Paralympiske Lege (det ikke relevante overstreges) og vil ikke blive anvendt til avl eller til opsamling af sæd under dens ophold i en EU-medlemsstat.

Der er sørget for, at hesten transporteres ud af EU straks efter afslutningen af ridekonkurrencerne under De Olympiske Lege/De Paralympiske Lege (det ikke relevante overstreges).

Dato og sted for den planlagte udførsel fra EU: ...".

Artikel 2

1. Uanset beslutning 93/197/EØF tillader medlemsstaterne midlertidig indførsel af registrerede ukastrerede handyr fra Falklandsøerne, Kirgisistan og Saint Pierre og Miquelon, der skal deltage i ridekonkurrencerne under De Olympiske Lege og De Paralympiske Lege i Athen, Grækenland, i henholdsvis august og september 2004, uden at kræve de garantier vedrørende equin viral arteritis, der er fastsat i nævnte beslutning, såfremt kravene i stk. 2 er opfyldt.

2. Det dyresundhedscertifikat, der er udstedt i henhold til bilag II til beslutning 93/197/EØF, skal opfylde følgende krav:

a) Afsnit III, litra e), nr. v), i certifikat A, B og C vedrørende equin viral arteritis slettes af den embedsdyrlæge, der undertegner certifikatet.

b) Følgende anføres på certifikaterne:

"Registreret hest indført i henhold til Kommissionens beslutning 2004/177/EF(5)."

c) Følgende indsættes i erklæringen, som er vedføjet certifikaterne:

"Den hest, der omfattes af dette certifikat, forventes at deltage i ridekonkurrencerne under De Olympiske Lege/De Paralympiske Lege (det ikke relevante overstreges) og vil ikke blive anvendt til avl eller til opsamling af sæd under dens ophold i en EU-medlemsstat.

Der er sørget for, at hesten transporteres ud af EU straks efter afslutningen af ridekonkurrencerne under De Olympiske Lege/De Paralympiske Lege (det ikke relevante overstreges).

Dato og sted for den planlagte udførsel fra EU: ...".

Artikel 3

Denne beslutning er rettet til medlemsstaterne.

Udfærdiget i Bruxelles, den 20. februar 2004.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 42. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EFT L 130 af 15.5.1992, s. 67. Senest ændret ved beslutning 2004/117/EF (EFT L 36 af 7.2.2004, s. 20).

(3) EFT L 86 af 6.4.1993, s. 16. Senest ændret ved beslutning 2004/117/EF.

(4) EUT L 55 af 24.2.2004, s. 64.

(5) EUT L 55 af 24.2.2004, s. 64.